La programació d'activitats pel 25N continua amb la projecció d'una pel·lícula i amb una xarrada este dilluns i dimarts
22 de novembre 2021

![](/media/wwcng5ml/c_25ncartel.jpg?width=378&height=567&mode=max)La programació impulsada per l'àrea d'Igualtat de l'Ajuntament de Sagunt amb motiu del Dia Internacional contra la Violència de Gènere, fixat en el calendari cada 25 de novembre, continua este dilluns 22 amb la projecció de la pel·lícula afganesa _La piedra de la paciencia_, d'Atiq Rahimi. Demà seguirà amb la celebració de la xarrada _La mujer afgana: entre la guerra y el totalitarismo religioso_, a càrrec de Nazanín Armanian.

La Casa Municipal de Cultura del Port de Sagunt acollirà este dilluns a les 18.30 hores la projecció d'este film que narra la història d'una dona que cuida de les seues dos filles i del seu marit, que porta dos setmanes en coma, en un poble d'Orient Mitjà devastat per la guerra. Esta activitat està organitzada per l'Asociación Cultural Nautilus.

Asseguda en silenci al costat del seu espòs, la protagonista d'esta història decidix seguir el consell de la seua tia: "Conta les teues preocupacions a la pedra de la paciència, la qual t'alliberarà". Així comença un monòleg, mescla de sofriments, acusacions i confessions. Sorgixen dolorosos records. Ell és un guerrer, i la seua relació es basa en la seua absència més que en la seua presència; en la ira més que en l'amor, a més d'estar embolicada en una teranyina de rivalitats i secrets.

Dimarts, també a les 19.30 hores, tindrà lloc en la Sala d'Actes del Centre Cívic Antic Sanatori del Port de Sagunt la xarrada _La mujer afgana: entre la guerra y el totalitarismo religioso_, a càrrec de Nazanín Armanian, organitzada per les regidories d'Igualtat i de Cooperació Internacional. Este acte estava previst inicialment per a les 19.00 hores però s'ha decidit retardar-lo amb la finalitat que no coincidisca amb la manifestació en suport a la plantilla de Pilkington, per a facilitar l'assistència de la ciutadania i autoritats a tots dos esdeveniments, si així ho desitgen.

Nazanín Armanian és una politòloga i escriptora iraniana que va arribar a Espanya en 1983 com a exiliada política pel seu activisme sindical, polític i feminista. Llicenciada en Ciències Polítiques per la UNED, ha sigut professora de Relacions Internacionals i de cursos en diferents centres acadèmics sobre la geopolítica d'Orient Mitjà, la dona en l'Islam i els conflictes armats. És columnista del diari _Público_ i autora d'una vintena de llibres sobre qüestions relacionades amb l'Orient Pròxim.

D'altra banda, estava prevista també per a dimarts la presentació del llibre _No pasarán. Biografía de Dolores Ibárruri, la Pasionaria_, de Mario Amorós, organitzada per EU Sagunt i PCPV Sagunt, i que anava a estar conduïda per Roser Maestro, però s'ha suspés també perquè no se solape amb la concentració per la defensa dels llocs de treball en la línia de laminatge de Pilkington Sagunt.

*   [](http://www.facebook.com/sharer.php?u=https://aytosagunto.es/va/actualitat/programacio-25n-dilluns-22-i-dimarts-23-2021-11-22/ "Facebook")
*   [](http://twitter.com/share?url=https://aytosagunto.es/va/actualitat/programacio-25n-dilluns-22-i-dimarts-23-2021-11-22/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/programacio-25n-dilluns-22-i-dimarts-23-2021-11-22/ "Linked In")
*   [](mailto:?body=https://aytosagunto.es/va/actualitat/programacio-25n-dilluns-22-i-dimarts-23-2021-11-22/)